NACRT

Temeljem članaka 15., 16. i 26. stavak (1) točka e) Ustava Hercegbosanske županije (Narodne novine Hercegbosanske županije broj: 3/96, 9/00, 9/04 i 10/05), te članka 98. Poslovnika Skupštine Hercegbosanske županije (Narodne novine Hercegbosanske županije broj: 8/03, 14/03 i 1/4) Skupština Hercegbosanske županije na\_\_\_\_ sjednici, održanoj dana:\_\_\_\_\_\_\_ godine donosi

**ZAKON O KONCESIJAMA**

1. **OPĆE ODREDBE**

**Članak 1.**

**(Predmet)**

Ovim zakonom utvrđuje se predmet koncesije, te uređuju način i uvjeti pod kojima se domaćim i stranim pravnim osobama mogu dodjeljivati koncesije i stimuliranje ulaganja stranog kapitala putem koncesija za osiguranje infrastrukture i usluga, te eksploatacije prirodnih resursa, financiranja i projektiranja izgradnje obnove, održavanja i korištenja infrastrukture i svih, za nju vezanih objekata i uređaja u oblastima koje su u nadležnosti Hercegbosanske županije (u daljem tekstu: Županija), nadležnost za dodjelu koncesija, osnivanje Povjerenstva za koncesije, natječajni postupak, sadržaj ugovora o koncesiji, prestanak ugovora o koncesiji, prava i obaveze Koncesionara, rješavanje sporova i druga pitanja od značaja za dodjelu koncesija na teritoriju Hercegbosanske županije.

**Članak 2.**

***(Cilj i svrha)***

Cilj i svrha ovog zakona je stvaranja transparentnog, nediskriminacijskog i jasnog pravnog okvira za uređivanje uvjeta pod kojima se domaćim i stranim pravnim licima mogu dodjeljivati koncesije u Hercegbosanskoj županiji i stimuliranje ulaganja kapitala u oblastima iz članka 1. ovog zakona.

**Članak 3.**

***(Značenje pojmova)***

Pojmovi koji se koriste u ovome zakonu imaju sljedeća značenja:

**"Koncesija"** podrazumijeva pravo obavljanja gospodarskih djelatnosti korištenjem prirodnih bogatstava, dobara u općoj uporabi i obavljanja djelatnosti od općeg interesa;

**''Koncesor"** označava Vladu Hercegbosanske županije, odnosno, ministarstvo ili drugo tijelo vlasti u Županiji koje odredi Vlada da dodjeljuje koncesiju;

"**Koncesionar"** domaća ili strana pravna osoba koja djelatnost obavlja sukladno zakonima F BiH, a kojoj se dodjeljuje koncesija i ima prava i obveze utvrđene ugovorom o koncesiji i zakonom;

**''Pravna osoba"**, je osoba osnovana i registrirana za obavljanje jedne ili više djelatnosti sukladno zakonima Bosne i Hercegovine i Federacije BiH;

**"Strana pravna osoba"** označava pravnu osobu koja je propisima o stranim ulaganjima određena kao strana osoba;

**''Interes''** podrazumijeva interes Hercegbosanske županije na prirodnim dobrima, dobrima u općoj uporabi i djelatnosti od općeg interesa, koje se po pravilu štite pravnim propisima države ili društveno političkih zajednica mjerodavnih za dodjelu svakog pojedinačnog predmeta koncesije;

**''Polog''** je sredstvo osiguranja naplate novčanih potraživanja koje Koncesor ima prema Koncesionaru u postupku dodjele koncesije – naknada za sudjelovanje na: javnom nadmetanje, nadmetanju po pozivu ili samoinicijativno podnesenom prijedlogu za dodjelu koncesije;

**''Ugovor o koncesiji''** je ugovor koji u pisanom obliku i na određeno vrijeme sklapaju Koncesor i Koncesionar o međusobnim pravima i obvezama vezanim uz danu koncesiju na temelju odluke o dodjeli koncesije.

**''Vlada''** podrazumijeva Vladu Hercegbosanske županije.

**''Ponuditelj''** je subjekt koji je dostavio ponudu u postupku za dodjelu koncesije ili koji namjerava sudjelovati u postupku odabira Koncesionara;

**''Ponuda''** je dokument koji podnosi ponuditelj u postupku za dodjelu koncesije, pod uvjetima koje određuje resorno ministarstvo u pozivu i dokumentaciji za nadmetanje.

**''Samoinicijativna ponuda''**, je prijedlog ili ponuda, podnesen od subjekta, vezan za dodjelu koncesije

**''Resorno ministarstvo''** ministarstvo u čijoj je nadležnosti pojedina oblast koja je predmet koncesije;

**''Javni poziv''** je postupak javnog nadmetanja u kojemu svaki zainteresirani ponuditelj može podnijeti ponudu.

**''Nadmetanje po pozivu''** je postupak nadmetanja u kojem se pozivaju najmanje tri ponuditelja na podnošenje svoje ponude u postupku dodijele koncesije, a na koji svoju ponudu može podnijeti i svaki drugi zainteresirani ponuditelj.

**''Registar koncesija''**, je jedinstvena javna elektronska evidencija o koncesijama dodijeljenima na području Hercegbosanske županije;

**''Studija ekonomske opravdanosti''** je dokument o tehničkoj, financijskoj, ekonomskoj, ekološkoj i pravnoj analizi opravdanosti dodjele koncesije;

**''Proračun Županije''** podrazumijeva proračun Hercegbosanske županije

**''Dokumentacija za nadmetanje''** je dokumentacija koja sadrži minimum jasnih i odgovarajućih informacija vezanih za dodjelu određene koncesije;

**''Zakon''** podrazumijeva Zakon o koncesijama Hercegbosanske županije

**''Zakona o upravnom postupku''** podrazumijeva Zakon o upravnom postupku Federacije BiH

**''Poseban zakon''** je zakon kojim se uređuju pitanja vezana za koncesije koje se daju za djelatnosti i u područjima uređenima tim zakonom

**Članak 4.**

***(Uvjeti)***

Koncesija se daje pod uvjetom da se osigura:

- racionalno korištenje prirodnog bogatstva ili dobra u općoj uporabi;

- tehničko-tehnološko unaprjeđivanje djelatnosti koja je predmet koncesije, odnosno tehničko-tehnološko jedinstvo sustava u oblasti infrastrukture, djelotvorno funkcioniranje i racionalno upravljanje tim sustavima;

- zaštita i unaprjeđivanje životne sredine sukladno propisima o zaštiti životne sredine.

**Članak 5.**

***(Načela)***

(1) Prilikom provođenja postupka dodjele koncesije Koncesor je obvezan, u odnosu na sve subjekte, primjenjivati sljedeća načela:

* ***načelo odgovornog upravljanja*** *–* podrazumijevaodgovorno odlučivanje o načinu upravljanja općim i javnim dobrima, kao i dobrima od općeg interesa, izvođenju javnih radova ili pružanju javnih usluga.
* ***načelo održivog razvojnog planiranja koncesija*** – podrazumijeva da se planiranje koncesija provodi radi ekonomske, društvene - okolišne, prostorne i institucionalne transformacije i poboljšanja kvaliteta i standarda života građana;
* ***načelo učinkovitosti*** *–* podrazumijeva da se postupak pokretanja, dodjele, te postupak zaključenja ugovora o koncesiji provodi u rokovima i na način propisan zakonom i uz razumne troškove,
* ***načelo ravnopravnog postupanja i načelo jednakog tretmana*** - podrazumijeva da se u postupku dodjele koncesije osigurava ravnopravno postupanje svih ponuditelja, bez diskriminacije shodno čemu se zabranjuje svaki oblik izravne ili neizravne diskriminacije
* ***načela transparentnosti*** - u postupku dodjele koncesija osigurava se da svi sudionici u postupku dodjele koncesije imaju potpune, točne i pravovremene informacije o postupku, standardima i kriterijima za izbor Koncesionara, ponuditelju kome je dana koncesija i uvjetima njegove ponude.
* ***načela konkurencije*** - u postupku dodjele koncesije osiguravaju se uvjeti za sudjelovanje većeg broja ponuditelja.
* ***načelo zaštite okoliša*** ­– koncesija se dodjeljuje i realizira uz poštivanje propisa iz oblasti zaštite okoliša i propisa koji se odnose na predmet koncesije,

(2) Koncesionar je obvezan tijekom izvršenja ugovora o koncesiji pridržavati se primjenjivih obveza u području prava okoliša, socijalnog i radnog prava, a osobito obvezu isplate ugovorene plaće, ili odredbi međunarodnog prava okoliša, socijalnog i radnog prava.

**Članak 6.**

***( Prirodna bogatstva i dobra u općoj uporabi)***

Prirodna bogatstva i dobra u općoj uporabi, kao i objekti, uređaji i postrojenja koje koriste javna poduzeća čiji je osnivač Županija, odnosno jedinica lokalne samouprave, mogu se dati u koncesiju drugoj pravnoj osobi, pod uvjetom da ta javna poduzeća ne mogu osigurati njihovo racionalno korištenje, odnosno neometano funkcioniranje sukladno propisima kojima se uređuje obavljanje djelatnosti tih poduzeća.

**Članak 7.**

***(Domaća ili strana pravna osoba)***

1. Koncesija se može dodijeliti domaćoj ili stranoj pravnoj osobi.
2. Stranoj pravnoj osobi koncesija se dodjeljuje sukladno ovome zakonu i zakonima F BiH i Bosne i Hercegovine.

**Članak 8.**

***(Rok)***

1. Koncesija se može dati na rok do 30 godina, u zavisnosti od predmeta koncesije i očekivane dobiti (profita) u obavljanju koncesijske djelatnosti.

(2) Ako se pojave izuzetne okolnosti koje zahtijevaju ulaganja za koja je potreban dulji vremenski period, ugovoreni se rok može produljiti, ali ne može biti dulji od 50 godina. Ugovor o koncesiji može se obnoviti za period koji ne može biti dulji od polovine prvobitno ugovorenog roka. U rok trajanja koncesije ne uračunava se vrijeme koje je potrebno za obavljanje pripremnih radnji za izgradnju objekta, odnosno za početak obavljanja koncesijske djelatnosti.

(3) Odluku o produljenju ili obnavljanju Ugovora iz prethodnog stavka donosi Vlada na prijedlog resornog ministarstva.

(4) Vrijeme trajanja pripremnih radnji određuje se ugovorom o koncesiji.

**II. PREDMET KONCESIJE**

**Članak 9.**

***(Predmeti koncesije)***

(1) Predmet koncesije, prema odredbama ovoga zakona, je:

1. korištenje i izgradnja/dogradnja ili korištenje cesta i pripadajućih infrastrukturnih objekata, koji nisu u ovlasti Federacije BiH

2. korištenje vodotoka zatim mineralnih, podzemnih i drugih voda na prostoru Županije,

3. izgradnja hidroenergetskih objekata snage manje od 5 MW,

4. korištenje i/ili izgradnja hidroakumulacija na prostoru Županije,

5. korištenje energetskih i drugih mineralnih sirovina, uključujući i sve vrste soli i solnih voda utvrđenih posebnim zakonom,

6. korištenje građevinskog zemljišta,

7. lov (gospodarska lovišta) i ribolov (gospodarski ribolov)

8. javni linijski prijevoz osoba,

9. korištenje nemetalnih mineralnih sirovina, uključujući sve sekundarne mineralne sirovine utvrđene posebnim zakonom,

10. hidromelioracijski sustav i sustav za vađenje materijala iz vodotoka i vodnih površina,

11. korištenje poljoprivrednog zemljišta,

12. hoteli i ostali turistički objekti,

13. izgradnja komunalnih objekata i obavljanje komunalnih djelatnosti sukladno županijskom Zakonu o komunalnim djelatnostima,

14. objekti i djelatnosti unutar zaštićenih područja, a koji nisu objekti prirodnog i graditeljskog nasljeđa,

15. pravo obavljanja djelatnosti javnih službi,

16. izgradnja objekata za proizvodnju električne energije iz obnovljivih izvora (vjetar, sunce, biomasa, i dr.), izgradnja kogeneracijskih i ostalih energetskih postrojenja snage iznad 150 kW,

17. i drugi resursi, sadržaji i usluge koji spadaju u nadležnost Županije, a koji nisu određeni ovim zakonom.

(2) U slučaju spora o nadležnosti između Federacije i Hercegbosanske županije za dodjelu koncesije, nadležna tijela usuglašavaju uvjete i način dodjele koncesije.

(3) Sporovi koji nastanu u svezi s nadležnosti između Federacije i Hercegbosanske županije rješava Specijalno zajedničko Povjerenstvo za koncesije sukladno Zakonu o koncesijama F BiH.

**III. NADLEŽNOST ZA DODJELU KONCESIJE**

**Članak 10.**

**(Nadležnost Vlade)**

1. Odluku o pristupanju provođenja procedure dodjele koncesije za određeno dobro, u skladu sa iskazanim potrebama, donosi Vlada Županije na prijedlog resornog ministarstva.
2. U slučajevima kada Vlada Hercegbosanske županije odlučuje o pristupanju dodjeli koncesije za određeno dobro i kada se to dobro nalazi u cijelosti ili pretežno na području jedne općine/grada, odnosno kada se posljedice dodjele koncesije odnose pretežno na tu općinu/grad, odluku iz stavka 1. ovog članka donosi Vlada Županije na prijedlog resornog ministra i uz prethodnu suglasnost općinskog/gradskog vijeća lokalne zajednice ili organa kojeg vijeće odredi, na čijem se području dodjeljuje koncesija.
3. Ukoliko općinsko/gradsko vijeće lokalne zajednice ili organ kojeg vijeće odredi u roku od 45 dana, od dana zatražene suglasnosti, o tome ne odluči i obavijesti nadležno ministarstvo smatra se da je propušten rok za davanje suglasnosti i postupak provođenja procedure dodjele koncesije nastavlja se nesmetano dalje.
4. Kada prijedlog odluke podnosi Koncesor, prije utvrđivanja prijedloga Odluke o pristupanju dodjele koncesije nadležno ministarstvo organizira izradu studije o ekonomskoj opravdanosti dodjele koncesije, koju odobrava Vlada Županije.
5. Financijska sredstva za izradu studije osiguravaju se iz proračuna Županije a nadoknadit će se iz prihoda od koncesije čiji iznos određuje Vlada odlukom, na prijedlog resornog ministarstva.
6. Odlukom iz stavka 1. ovog članka utvrđuju se kriteriji za dodjelu koncesije.
7. Odlukom Vlade o pristupanju dodjele koncesije određuje se ministarstvo nadležno za provođenje postupka dodjele koncesije.

**Članak 11.**

***(Nadležnost resornog ministarstva)***

U nadležnosti resornog ministarstva su stručni i drugi poslovi u svezi s koncesijama, a osobito:

- priprema dokumentacije neophodne za određivanje predmeta koncesije koja sadrži potrebne elaborate, analize i studije, ovisno o vrsti predmeta koncesije,

- priprema Prijedloga za donošenja odluke o pristupanju dodjeli koncesije,

- praćenje realizacije ostvarivanja prava i obveza Koncesionara i pružanje stručne pomoći u ostvarivanju tih prava i obveza,

- praćenje cjelokupnog rada Koncesionara u cilju osiguravanja opskrbe uslugama potrošača na odgovarajući način, a kojima se pri tomu naplaćuje odgovarajući iznos naknade,

- odobravanje rokova i uvjeta standardnog ugovora o pružanju usluga potrošačima,

- razmatranje žalbi potrošača u svezi s iznosom naknade ili uvjetima za opskrbu uslugama Koncesionara,

- poslovi promidžbe u svezi s investicijama i drugim ulaganjima u Županiji, te promoviranje interesa Županije za ta ulaganja i

- obavljanje i drugih poslova u svezi s ulaganjem domaćih i stranih pravnih osoba.

**Članak 12.**

***(Suradnja)***

1. U obavljanju poslova iz članka 11. ovoga zakona resorno ministarstvo ostvaruje neposrednu suradnju s drugim ministarstvima i tijelima županijske uprave u pogledu pripreme stručne dokumentacije u pitanjima koja se u postupku za donošenje odluke o pristupanju dodjele koncesije, a koja su iz djelokruga rada tih ministarstava i drugih tijela uprave.
2. Druga ministarstva i tijela uprave dužna su surađivati s resornim ministarstvom.
3. Za obavljanje određenih stručnih poslova resorno ministarstvo, uz suglasnost Koncesora, može:

- angažirati specijaliziranu konzultantsku tvrtku, drugu specijaliziranu instituciju ili stručnjake za ekonomsko-financijsku, pravnu ili tehničku oblast,

- utemeljiti stručno tijelo od predstavnika resornog ministarstva i drugih ministarstava, odnosno županijskih tijela.

**Članak 13.**

***(Godišnja izvješća)***

1. Resorno ministarstvo najmanje jednom godišnje Koncesoru podnosi izvješće o realizaciji ugovora o koncesijama i o drugim bitnim pitanjima vezanim za dodjele koncesija, radi upoznavanja odnosno poduzimanja odgovarajućih mjera.
2. Koncesor najmanje jednom godišnje Skupštini podnosi izvješće o realizaciji ugovora o koncesijama i o drugim bitnim pitanjima vezanim za dodjele koncesija, radi upoznavanja odnosno poduzimanja odgovarajućih mjera.

**IV. PRIJEDLOG PREDMETA ZA PRISTUPANJE DODJELI KONCESIJA**

**Članak 14.**

***(Podnošenje prijedloga)***

1. Prijedlog predmeta za pristupanje dodjeli koncesije podnosi se Koncesoru.
2. Prijedlog predmeta iz stavka 1. ovoga članka mogu podnijeti resorna ministarstva, druga tijela županijske uprave, nadležno tijelo jedinice lokalne samouprave i zainteresirana pravna osoba.
3. Tijelo županijske uprave, nadležno tijelo jedinice lokalne samouprave i zainteresirana pravna osoba, prijedlog iz st. 1. ovoga članka podnose putem resornog ministarstva, koje je dužno priložiti i svoje mišljenje o prijedlogu.

(4) Prijedlog sadrži osobito:

- predmet koncesije,

- razloge za davanje koncesije, podatke o potrebnim novčanim i drugim sredstvima i rokovima za njihovo osiguravanje,

- rokove trajanja koncesije,

- temeljne uvjete za realizaciju koncesije, namjeni korištenja predmeta koncesije,

- ocjenu o očekivanim prihodima i rashodima u svezi s predmetom koncesije za sve vrijeme za koje se daje koncesija i tehnološke mogućnosti za njezino izvršavanje,

- podatke o utjecaju na infrastrukturu i druge gospodarske oblasti kao i utjecaju koncesijske djelatnosti na jedinstvo tehničko-tehnoloških sustava i njihovo djelotvorno funkcioniranje i racionalno upravljanje,

- način plaćanja, odnosno davanja jamstava i drugih sredstava osiguranja za izvršavanje koncesijskih obveza i visinu kaucije za sudjelovanje na licitaciji,

- ocjenu o utjecaju djelatnosti koja je predmet koncesije na životnu sredinu,

- ocjenu o potrebnom broju radnih mjesta i kvalificirane radne snage u svezi s izvršavanjem koncesije,

- podatke o neophodnosti rješavanja imovinsko-pravnih odnosa,

- druge podatke vezane za specifičnost predmeta koncesije.

- a kada prijedlog podnosi zainteresirana osoba i podatke koji sadrže naziv tvrtke, osobno ime, dokaz o registraciji i podatke o solventnosti bankovnog računa.

(5) Prijedlog za donošenje odluke o pristupanju dodjele koncesije za izgradnju komunalnih objekata, odnosno za obavljanje komunalne djelatnosti priprema nadležno tijelo jedinice lokalne samouprave sukladno ovome zakonu i dostavlja ga resornom ministarstvu.

(6) Prijedlog iz prethodnog stavka može podnijeti zainteresirana pravna ili fizička osoba uz suglasnost jedinice lokalne samouprave.

**V. ODLUKA O PRISTUPANJU DODJELE KONCESIJE**

**Članak 15.**

***(Odluka o pristupanju)***

1. Odluku o pristupanju dodjele koncesije donosi Koncesor na temelju ekonomskih, financijskih, socijalnih, već date suglasnosti općinskog vijeća lokalne zajednice ili organa kojeg vijeće odredi i drugih pokazatelja i analiza utjecaja radova i objekata na životnu sredinu za predmetnu koncesiju.
2. Odluka o pristupanju dodjele koncesije objavljuje se u "Narodnim novinama HBŽ".

**Članak 16.**

***(Sadržaj odluke o pristupanju)***

(1) Odluka o pristupanju dodjele koncesije sadrži:

1. predmet koncesije i određivanje područja na kojem će se vršiti koncesijska djelatnost,

2. rok trajanja koncesije,

3. način davanja koncesije,

4. uvjete koje mora ispunjavati Koncesionar,

5. vrstu, visinu i način plaćanja kaucije za sudjelovanje u nadmetanju,

6. kriterije na temelju kojih se bira najpovoljnija ponuda (bonitet, odnosno financijsko stanje podnositelja ponude, ponuđene visine koncesijske naknade, kao i visina sudjelovanja u ostvarenoj dobiti i drugo),

7. uvjete i način obavljanja koncesijske djelatnosti (uvjeti i način pružanja usluga korisnicima),

8. uvjete u pogledu zaštite životne sredine,

9. vrstu i visinu jamstva ili drugih sredstava osiguravanja za izvršavanje koncesije,

10. način određivanja koncesijske naknade,

11. temeljne elemente oglasa o nadmetanju u slučaju Javnog ili nadmetanja po Pozivu

12. druge elemente od značenja za uređivanje međusobnih prava i obveza Koncesora i Koncesionara,

13. druga pitanja od značenja za određenu koncesiju.

(2) Ako je predmet koncesije revitalizacija, rekonstrukcija i modernizacija postojećih objekata, odluka o pristupanju dodjele koncesije sadrži i visinu ulaganja koja se utvrđuje u odnosu na vrijednost objekata koji su predmet koncesije.

**VI. NAČINI DAVANJA KONCESIJE**

**Članak 17.**

***(Odabir postupka za dodjelu koncesije)***

Koncesija se dodjeljuje na temelju provedenog Javnog poziva, Nadmetanja po pozivu ili Samoinicijativno podnesenog prijedloga za dodjelu koncesije od zainteresirane stranke, o čemu odlučuje Koncesor.

***a) Dodjela koncesije putem Javnog poziva***

**Članak 18.**

***(Obveze resornog ministarstva)***

U provedbi postupka dodjele koncesije putem javnog poziva resorno ministarstvo je dužno:

1. Pripremiti i objaviti javni poziv u dnevnim listovima i na mrežnim stranicama Koncesora;
2. Pripremiti i ponuditeljima staviti na raspolaganje dokumentaciju za nadmetanje.

**Članak 19.**

***(Objava javnog poziva)***

(1) Resorno ministarstvo objavljuje javni poziv u najmanje dva dnevna lista dostupna na području Federacije BiH i na mrežnim stranicama Koncesora.(2) Javni poziv iz stavka (1) ovog članka sadrži sljedeće elemente:

1. predmet koncesije,
2. vrijeme na koje se koncesija dodjeljuje,
3. određenje mjesta, odnosno područja u kojem će se obavljati djelatnost iz predmeta koncesije,
4. obvezu Koncesionara i rok rješavanja imovinsko-pravnih odnosa,
5. naknadu za koncesiju,
6. obvezne uvjete i standarde za obavljanje djelatnosti, odnosno usluga,
7. uvjete raskida ugovora o koncesiji,
8. informaciju o pravu mjerodavnih tijela na nadzor nad ostvarivanjem koncesije,
9. informaciju o namjeri, odnosno ograničenju dodjele koncesije za istu djelatnost na području mjerodavnosti Koncesora drugom Koncesionaru,
10. rok za podnošenje ponuda,
11. kriterij za odabir najpovoljnije ponude,
12. uvjete obavljanja djelatnosti koji proizlaze iz zakonskih odredaba i standarda,
13. postupak provođenja odabira najpovoljnije ponude,
14. jamstva glede plaćanja i povrata korištenih dobara, pod uvjetom da obavljanje djelatnosti iz predmeta koncesije zahtjeva dodjeljivanje dobara u posjed,
15. definiranje načela i metoda promjene iznosa naknade,
16. eventualne određene olakšice,
17. visinu naknade za sudjelovanje na javnom pozivu (polog)
18. druga pitanja koja su od značaja za pojedinu koncesiju.

(3) Ukoliko su vršeni istražni radovi javni poziv obvezno sadrži vrijednost radova i jasnu naznaku da će u postupku dodjele koncesije biti vrednovani resursi uloženi u istražne radove.

(4) U slučaju da Koncesor nije izradio studiju o ekonomskoj opravdanosti javni poziv iz stavka (2) ovog članka uključuje i obvezu ponuditelja da izradi studiju o ekonomskoj opravdanosti u sklopu kojeg će biti sadržane i procjene u svrhu zaštite okoliša.

(5) Rok za podnošenje ponuda po Javnom pozivu ne može biti kraći od 30 dana niti dulji od 90 dana od dana objave javnog poziva.

(6) Javni poziv je valjan ukoliko je pristigla najmanje jedna uredna ponuda.

(7) Troškove objavljivanja javnog poziva snosi resorno ministarstvo koje objavljuje poziv.

(8) Suglasnost na opravdanost realizacije projekta kojeg je dala studija daje Vlada Hercegbosanske županije na prijedlog nadležnog ministarstva.

**Članak 20.**

***(Izmjena Javnog poziva)***

(1) Javni poziv, nakon objavljivanja, resorno ministarstvo može izmijeniti.

(2) Izmjena poziva iz stavka (1) ovog članka objavljuje se na način na koji se objavljuje temeljni tekst poziva, a rok za dostavljanje ponuda produžava se za vrijeme koje je proteklo od dana objavljivanja poziva do dana objavljivanja njegove izmjene.

**Članak 21.**

***(Izrada dokumentacije za nadmetanje)***

(1) Resorno ministarstvo izrađuje dokumentaciju za nadmetanje.

(2) Dokumentacija za nadmetanje izrađuje se na način da sadrži sve potrebne podatke o uvjetima i postupku dodjele koncesije koji ponuditelju omogućavaju izradu ponude.

(3) Prilikom pripreme dokumentaciju za nadmetanje, resorno ministarstvo je dužno poštovati načela jednakog tretmana i nediskriminacije ponuditelja.

(4) U postupku dodjele koncesije svakom se ponuditelju daje mogućnost da pod jednakim uvjetima preuzme dokumentaciju za nadmetanje.

(5) Resorno ministarstvo putem elektroničkih sredstava omogućava neograničen, potpuno neposredan i besplatan pristup dokumentaciji za nadmetanje od dana objave javnog poziva.

**Članak 22.**

***(Sadržaj dokumentacije za nadmetanje)***

(1) Dokumentacija za nadmetanje sadržava sve potrebne podatke i pojašnjenja koji moraju biti definirani jasno, na temelju kojih ponuditelji mogu pripremiti i izraditi svoje ponude.

(2) Dokumentacija za nadmetanje sadržava najmanje slijedeće:

1. opće podatke *(naziv i sjedište Koncesora, broj telefona, broj telefaksa, internetsku adresu, adresa elektroničke pošte, osobu ili službu zaduženu za kontakt, procijenjena vrijednost koncesije, vrsta koncesije)*
2. podatke o predmetu koncesije *(opis predmeta koncesije, područje i obujam djelatnosti koncesije, tehničke specifikacije, rok početka radova ili pružanja usluga, ako je moguće, rok završetka radova ili pružanja usluga, odnosno predviđeno trajanje ugovora o koncesiji, procijenjena vrijednost koncesije, vrsta koncesije, rok na koji se dodjeljuje koncesija;*
3. podatke o javnom pozivu/ponudi *(sadržaj i način izrade, način dostave, način određivanja naknade za koncesiju, kriterij za odabir ponude,* *dokaze na temelju kojih se vrši ocjena)*
4. razloge za isključenje ponuditelja (*uvjete pravne i poslovne, financijske, tehničke i stručne sposobnosti, te dokaze i podatke kojima ponuditelj dokazuje ispunjenje tih uvjeta);*
5. ostale podatke *(datum, vrijeme i mjesto dostave ponuda i otvaranja ponuda, rok za donošenje odluke o davanju koncesije, ako je određen, rok, način i uvjeti plaćanja naknade za koncesiju ili plaćanja od strane Koncesora, uvjeti i zahtjevi koji moraju biti ispunjeni u skladu s posebnim propisima ili stručnim pravilima, pravo korištenja nekretnine, naziv i adresa žalbenog tijela, drugi podaci koje Koncesor smatra potrebnima)*
6. nacrt ugovora o koncesiji i navodi mogućih izmjena ugovora o koncesiji.
7. vrstu, sredstvo, uvjete i rokove za dostavu jamstva za ozbiljnost ponude i provedbu ugovora,
8. uvjete i rokove za zadržavanje jamstva za ozbiljnost ponude i provedbu ugovora, a koji su prilagođeni opsegu i vrijednosti ugovora o koncesiji i predmeta koncesije te čija je naplata izvjesna
9. uvjete i rokove za zadržavanje jamstava za provedbu ugovora po isteku ugovora o koncesiji

(3) Obujam podataka iz stavka (1) ovoga članka sadržanih u dokumentaciji za nadmetanje ovisi od vrste i složenosti predmeta koncesije, te ostalih promjenjivih podataka zavisno od konkretnog slučaja.

(4) Dokumentacija za nadmetanje može sadržavati predloške zahtijevanih dokumenata, izjava i druge obrasce.

(5) Resorno ministarstvo može uz dokumentaciju za nadmetanje priložiti i dodatnu dokumentaciju koju mogu sačinjavati skice, nacrti, planovi, projekti, studije i slični dokumenti, na temelju kojih se mogu pripremiti ponude ili projektni zadaci.

**Članak 23.**

***(Pojašnjenja dokumentacije za nadmetanje)***

(1) Zainteresirani ponuditelji mogu, u pisanoj formi putem e-maila, tražiti od resornog ministarstva pojašnjenja dokumentacije za nadmetanje pravovremeno, ali najkasnije sedam dana prije isteka roka za podnošenje ponuda.

(2) Resorno ministarstvo odgovara na zahtjev za pojašnjenje dokumentacije za nadmetanje putem e-maila, u roku od tri dana od prijema zahtjeva za pojašnjenje, a najkasnije tri dana prije isteka roka za podnošenje ponuda.

**b) Nadmetanje po pozivu**

**Članak 24.**

***(Provedba nadmetanja po pozivu)***

(1) Nadmetanje po pozivu provodi se na način da resorno ministarstvo neposredno pismeno pozove najmanje tri određena sudionika da podnesu svoje ponude sa istovremenom objavom poziva na mrežnim stranicama Koncesora.

(2) Resorno ministarstvo će prije dostave poziva iz stavka (1) ovog članka analizirati popis i uvjete mogućih ponuditelja.

(3) Rok za dostavljanje ponude za nadmetanje po pozivu ne može biti kraći od 30 dana niti dulji od 90 dana, od dana objave nadmetanja po pozivu.

(4) Pored pozvanih ponuditelja iz stavka (1) ovog članka ponudu u nadmetanju po pozivu može dostaviti i svaki drugi zainteresirani ponuditelj.

(5) Poziv iz stavka (1) ovog članka, sadrži sve elemente propisane za javni poziv iz članka 19. ovog Zakona.

(6) Odredbe koje se odnose na dodjelu koncesije putem javnog poziva, i druge odgovarajuće odredbe shodno se primjenjuju i na nadmetanje po pozivu, ako pojedinačnim odredbama Zakona nije drukčije propisano.

(7) Nadmetanje po pozivu je valjano ukoliko je pristigla najmanje jedna uredna ponuda.

**c) Samoinicijativno podnošenje prijedloga za dodjelu koncesije**

**Članak 25.**

***(Samoinicijativna ponuda)***

1. U slučaju da ponuditelj samoinicijativno podnese prijedlog za dodjelu koncesije za koju nije raspisan Javni poziv ili Nadmetanje po pozivu, Koncesor procjenjuje postojanje interesa za tu koncesiju temeljem Mišljenja resornog ministarstva.
2. Prilikom procjene postojanja interesa iz stavka (1) ovog članka Koncesor uzima u obzir naročito prirodne uvjete, te moguće štetne posljedice iskorištavanja prirodnih resursa, odnosno trenutnog ekonomskog interesa i dugoročnih ekonomskih i prirodnih negativnih učinaka eksploatacije, utjecaj koncesije na životnu sredinu i društvo u cjelini, investicije, zapošljavanje, financijski učinak koncesije na proračun Županije i općina/grada na čijem se području nalazi predmet koncesije, korist odnosno prednost za lokalnu zajednicu, financijsku i operativnu sposobnost, iskustva i izvore za uspješno implementiranje i ostvarivost predloženog koncesijskog projekta.
3. Ponuditelj iz stavka (1) ovoga članka uz samoinicijativnu ponudu podnosi i studiju ekonomske opravdanosti s procjenom utjecaja na okoliš.
4. Ukoliko Koncesor procijeni kako postoji interes za predmetnu koncesiju temeljem priloženog Mišljenja donijet će Odluku o odobravanju dodjele koncesije te odobravanju pregovora sa povjerenstvom za koncesije o svim aspektima koncesijskog ugovora.
5. Usuglašeni koncesijski ugovor odobrava Vlada Odlukom koja sadrži:

-predmet koncesije

-naziv Koncesionara

-rok sklapanja Ugovora o koncesiji

-visini koncesijskih naknada

-nadzor nad provođenjem Ugovora o koncesiji

-ovlaštenju resornog ministarstva za potpisivanje predmetnog Ugovora.

**Članak 26.**

***(Rok za odabir ponude)***

Odluka o odabiru najpovoljnije ponude donosi Vlada Hercegbosanske županije najkasnije u roku od 90 dana od isteka roka za podnošenje ponuda.

**VII. POVJERENSTVO ZA DODJELU KONCESIJE**

**Članak 27.**

***(Povjerenstvo za koncesije)***

1. Postupak odabira Koncesionara provodi Povjerenstvo od 7 članova, uključujući predsjednika i njegova zamjenika.
2. Povjerenstvo imenuje Vlada Hercegbosanske županije, na prijedlog Ministarstva gospodarstva.
3. Vlada Hercegbosanske županije može razriješiti Povjerenstvo iz stavaka 1. ovog članka i prije isteka roka od četiri godine na prijedlog Ministarstva gospodarstva ili po vlastitoj inicijativi.
4. Mandat Povjerenstva iz stavka 1. ovoga članka traje 4 godine.
5. Predsjednik i zamjenik predsjednika Povjerenstva ne mogu biti pripadnici istoga konstitutivnoga naroda.
6. Članovi Povjerenstva imenuju se uzimajući u obzir njihovu stručnost iz područja prava, ekonomije, tehničkih znanosti, prostornog uređenja, zaštite okoliša i drugih srodnih područja, vodeći računa i o teritorijalnoj zastupljenosti.
7. Predsjednik Povjerenstva koordinira rad Povjerenstva i odgovoran je za rad Povjerenstva.
8. Ako je predsjednik odsutan ili nije u mogućnosti obnašati dužnost mijenja ga zamjenik predsjednika.
9. Povjerenstvo odlučuje natpolovičnom većinom glasova članova Povjerenstva.

Kvorum za neometan rad postoji ukoliko je nazočno pet (5) članova od ukupnog broja članova Povjerenstva.

1. Povjerenstvo ima tajnika Povjerenstva kojeg na prijedlog Ministarstva gospodarstva imenuje Povjerenstvo.
2. Tajnik Povjerenstva obavlja stručne i tehničke poslove za Povjerenstvo.
3. Osoba koja je pravomoćno osuđena zbog kaznenog djela protiv imovine, gospodarstva, ustavnog poretka, zloporabe službene ili druge odgovorne dužnosti ne može biti imenovana za člana Povjerenstva.
4. Član Povjerenstva ne smije imati izravnih ili neizravnih interesa u bilo kakvoj aktivnosti koji bi doveli do sukoba osobnih interesa s njihovim službenim dužnostima.
5. Član Povjerenstva ne smije obnašati političku funkciju.

**Članak 28.**

***(Pregled ponuda)***

Povjerenstvo iz članka 27. ovoga zakona, vrši pregled dostavljenih ponuda, sastavlja zapisnik i izvješće o rezultatima i dostavlja ga Koncesoru u roku od 45 dana od dana okončanja natječaja.

**Članak 29.**

***(Stručna pomoć)***

Ako je u svezi s postupkom dodjele koncesije potrebno obaviti poslove koji zahtijevaju posebno stručno znanje (procjena vrijednosti, procjena opravdanosti i učinkovitosti ulaganja i namjene koncesije, procjena utjecaja na okoliš, procjena mjera i sredstava za otklanjanje eventualnih negativnih učinaka, ili iz drugih opravdanih razloga), Povjerenstvo može utemeljiti posebne stručne skupine ili takve poslove povjeriti pravnim i fizičkim osobama stručno osposobljenim za njihovo obavljanje.

**VIII. ODLUKA O ODREĐIVANJU KONCESIONARA**

**Članak 30.**

***(Prijedlog odluke o izboru)***

1. Nakon obavljenog posla Povjerenstvo Koncesoru podnosi izvješće temeljem kojega resorno ministarstvo utvrđuje prijedlog odluke o izboru Koncesionara.
2. Kod pripremanja prijedloga odluke iz stavka 1. ovoga članka resorno ministarstvo osobito prosuđuje:

- poslovni ugled podnositelja ponude,

- sposobnost za ostvarivanje koncesije,

- povoljnost ponude (tehnička i financijska),

- utjecaj na očuvanje i zaštitu okoliša.

**Članak 31.**

***(Odluka o određivanju Koncesionara)***

Odluku o određivanju Koncesionara donosi Koncesor.

**Članak 32.**

***(Sadržaj odluke o dodjeli koncesije****)*

(1) Odluka o dodjeli koncesije sadrži osobito:

- predmet koncesije,

- naziv Koncesionara,

- rok za zaključenje ugovora o koncesiji.

- ministarstvo ili drugo tijelo koje odredi Koncesor-Vlada, a koje će u ime Koncesora zaključiti Ugovor o koncesiji.

(2) Odluka iz stavka 1. ovoga članka objavljuje se u "Narodnim novinama HBŽ".

**Članak 33.**

***(Obavještenje sudionika)***

Na temelju provedenog postupka za davanje koncesije Koncesor obavještava sve sudionike o rezultatima postupka, odnosno određivanju Koncesionara.

**Članak 34.**

***(Povrat pologa)***

1. Sudionici Javnog poziva ili Nadmetanja po pozivu, imaju pravo na povrat uplaćenog pologa na način utvrđen Javnim pozivom ili Nadmetanjem po pozivu.
2. Prava iz stavka 1. ovoga članka nema sudionik koji je odabran, ako odustane od zaključenja ugovora o koncesiji, pod uvjetom utvrđenim u pozivu iz st. 1. ovoga članka.

**IX. PREISPITIVANJE ODLUKA O DODJELI KONCESIJE**

**Članak 35.**

***(Preispitivanje odluke)***

1. Nezadovoljni sudionik javnog, odnosno pozivnog natječaja može, u roku od 15 dana od dana prijama odluke o određivanju Koncesionara, Koncesoru podnijeti zahtjev za preispitivanjem odluke.
2. Zahtjev iz stavka 1. ovoga članka može se podnijeti iz razloga koji su Zakonom o upravnom postupku određeni kao razlozi za pokretanje obnove postupka.
3. Postupak preispitivanja Odluke o dodjeli koncesije iz razloga navedenih u stavku 2. ovoga članka može se voditi i po službenoj dužnosti do dana početka realizacije ugovora o koncesiji.
4. Postupak iz stavaka 2. i 3. ovoga članka vodi se sukladno odredbama Zakona o upravnom postupku.
5. Odluka o dodjeli koncesije može se mijenjati i poništiti u svezi s upravnim sporom, sukladno Zakonu o upravnom postupku.
6. Koncesor može ispraviti odluku ako u njoj postoji pogreška u pisanju ili računanju ili bilo koja tehnička pogreška, na svoju inicijativu ili po zahtjevu zainteresirane stranke.

**Članak 36.**

***(Konačnost akata)***

Akt donesen po prigovoru iz članka 35. stavak 1. konačan je. Protiv njega se može pokrenuti upravni spor pred nadležnim Županijskim sudom u Livnu.

**X. UGOVOR O KONCESIJI**

**Članak 37.**

***(Ugovor o koncesiji)***

1. Ugovor o koncesiji s Koncesionarom, u ime Koncesora zaključuje ministar zadužen za oblast koja je predmet koncesije (u daljnjem tekstu: resorni ministar), sukladno uvjetima utvrđenim u odluci o pristupanju dodjele koncesije i ovim zakonom, a ako je Koncesionar strana pravna osoba i u skladu s propisima o stranim ulaganjima, u roku od 30 dana od dana konačnosti odluke kojom je određen Koncesionar.
2. Ugovor se zaključuje u pisanom obliku.

**Članak 38.**

***(Sadržaj ugovora o koncesiji)***

(1) Ugovor o koncesiji osobito sadrži odredbe o:

1. ugovornim stranama, predmetu koncesije, uvjetima, načinu i vremenu korištenja predmeta koncesije, te vremenu trajanja pripremnih radnji,

2. roku trajanja koncesije i uvjetima pod kojim se taj rok može produljiti, a kad je predmet koncesije korištenje mineralnih sirovina i podatke o eksploatacijskim zalihama,

3. radnjama vezanim za dobivanje potrebnih ovlaštenja za provedbu aktivnosti sukladno ugovoru o koncesiji,

4. mjerama za omogućavanje financiranja projekta (načinu i rokovima osiguranja sredstava za financiranje koncesijske djelatnosti i dinamici njihova ulaganja, visini i načinu osiguranja jamstava za izvršavanje koncesijske obveze),

5. uvjetima investiranja i obavljanja koncesijske djelatnosti,

6. olakšicama i korištenju zemljišta,

7. sredstvima i imovini koju na raspolaganje daje Županija,

8. određivanju i usklađivanju tarifa, standardima proizvoda i usluga, uključujući i obvezu pružanja sigurne usluge korisnicima,

9. koncesijskoj naknadi (visina, rokovi, uvjeti i način plaćanja),

10. pravima i obvezama u pogledu poduzimanja mjera osiguranja opće sigurnosti i zaštite životne sredine,

11. obvezi revitalizacije obnovljenog prirodnog bogatstva, odnosno rekultivizacije neobnovljenog prirodnog bogatstva,

12. uvjetima raskida ugovora i posljedicama raskida, načinu rješavanja sporova i primjeni mjerodavnog prava, uključujući arbitražu ako se ugovorne strane o tomu dogovore,

13. sankciji i naknadi za neispunjavanje obveza ugovornih strana,

14. pravu na prijenos koncesije,

15. uvjetima za obnavljanje ugovora,

16. vremenu i načinu predaje objekta, postrojenja ili pogona i stanju u kome se mora predati objekt,

17. opisu događaja koji se smatraju višom silom,

18. drugim odredbama o kojima se sporazumno dogovore ugovorne strane.

(2) Sastavni dio ugovora mogu biti i svi prilozi koji sadrže određene detaljne sporazume, tehničke uvjete, financijska jamstva ili druge dokumente za koje su ugovorne strane utvrdile da se smatraju sastavnim dijelom ugovora.

(3) Ugovorom se određuje i način međusobnog izvještavanja o realiziranju ugovora, odnosno način vršenja kontrole te realizacije i ostvarivanja prava i obveza Koncesionara i Koncesora.

**Članak 39.**

***(Dodjela koncesije većem broju osoba)***

1. Ako je koncesija dana većem broju osoba, ugovor o koncesiji s resornim ministrom zaključuje svaki od Koncesionara ili osoba ovlaštena od tih Koncesionara.
2. Kad je predmet koncesije izgradnja komunalnih objekata radi obavljanja komunalne djelatnosti, ugovor zaključuju Koncesionar i nadležno tijelo jedinice lokalne samouprave.

**Članak 40.**

***(Ništavost ugovora o koncesiji)***

Ugovor o koncesiji zaključen suprotno odredbama ovoga zakona ništavan je.

**Članak 41.**

***(Dostavljanje ugovora)***

Resorni ministar jedan primjerak ugovora o koncesiji dostavlja Ministarstvu financija Hercegbosanske županije (u daljnjem tekstu: Ministarstvo financija), te jedinici lokalne samouprave na čijem se području nalazi predmet koncesije, u roku od 8 dana od dana zaključivanja ugovora o koncesiji.

**Članak 42.**

***(Upis koncesije u zemljišne knjige)***

Ugovor o koncesiji se, u roku predviđenim člankom 41. ovoga zakona, dostavlja nadležnom sudu radi upisa koncesije u zemljišne knjige.

**Članak 43.**

**(*Registar ugovora o koncesiji)***

Registar svih zaključenih ugovora o koncesiji vodi Ministarstvo financija.

Način i vođenje registra ugovora o koncesiji utvrđuje ministar financija u roku od 30 dana od dana stupanja na snagu ovoga zakona.

**Članak 44.**

***(Raskid ugovora o koncesiji)***

(1) Koncesijski se odnos raskida:

1. ako je Koncesionar nelikvidan ili ako bankrotira,

2. ako Koncesionar ili Koncesor ne ispuni svoje obveze,

3. ako je pravomoćnom sudskom presudom Koncesionaru zabranjeno obavljanje djelatnosti koje je predmet koncesije,

4. ako Koncesionar nije u roku započeo, odnosno završio radove koje je trebao izvesti prema ugovoru,

5. ako Koncesionar samovoljno izvrši promjene na postrojenjima koje koristi pri ostvarivanju koncesije,

6. ako Koncesionar ne održava objekte i postrojenja ili samovoljno mijenja uvjete pod kojima je dodijeljena koncesija,

7. ako Koncesionar ne plaća ili neredovito plaća koncesijsku naknadu,

8. ako se vršenjem koncesijske djelatnosti dovodi u opasnost životna sredina ili zakonom zaštićena područja i objekti, koja se u vrijeme davanja koncesije nije mogla predvidjeti,

9. u slučaju rata ili nekog drugog razloga koji uzrokuje objavu ratnog stanja,

10. u slučaju nemogućnosti obavljanja djelatnosti zbog znatnijeg oštećenja objekta koncesije,

11. u drugim slučajevima predviđenim ugovorom.

(2) Ugovorom o koncesiji uređuju se međusobna prava i obveze za slučaj raskida koncesijskog odnosa.

**Članak 45.**

***(Prestanak ugovora o koncesiji)***

(1) Koncesijski odnos prestaje:

1. istekom ugovorenog roka,

2. otvaranjem stečajnog postupka nad Koncesionarom,

3. prestankom postojanja predmeta koncesije,

4. raskidom ugovora o koncesiji,

5. otkupom koncesije,

6. oduzimanjem koncesije,

7. iz drugih razloga utvrđenih ugovorom o koncesiji.

(2) U slučaju prestanka koncesije zbog isteka vremena za koje je dodijeljena, Koncesor može odlučiti da se koncesija, bez provođenja javnog ili pozivnog natječaja, neposredno dodijeli dotadašnjem korisniku koncesije, pod uvjetom da se time osigurava nastavak namjenskog korištenja koncesije i da se to ne protivi javnom interesu.

(3) Koncesijski ugovor može prestati sporazumnim ili jednostranim raskidom ugovora. Koncesijski odnos može prestati otkupom koncesije od strane Koncesora, kad je to predviđeno ugovorom o koncesiji, kojim se utvrđuju uvjeti i način otkupa koncesije, a izuzetno ako to nalaže opći interes, otkup koncesije može se vršiti pod uvjetima i na način utvrđen propisima o eksproprijaciji i uvjetima utvrđenim ugovorom o koncesiji.

(4) Oduzimanje koncesije vrši se pojedinačnim aktom koji donosi Koncesor, ako Koncesionar ne obavlja koncesijsku djelatnost dulje od godinu dana, ako ne izvršava ugovorom preuzete obveze, kao i ako se obavljanjem koncesijske djelatnosti ugrožava životna sredina i zdravlje ljudi, a mjere predviđene posebnim propisima nisu dovoljne da se to spriječi, na način i pod uvjetima utvrđenim ugovorom.

**Članak 46.**

***(Preuzimanje i predaja predmeta koncesije)***

1. Danom prekida koncesije ili prestanka koncesije, nekretnine, objekti, uređaji, postrojenja i druga sredstva iz okvira predmeta koncesije postaju svojina Županije, odnosno jedinice lokalne samouprave.
2. Koncesionar predaje nekretnine, objekte, uređaje i postrojenja iz stavka 1. ovoga članka, u stanju koje osigurava njihovo neometano korištenje i funkcioniranje, uzimajući u obzir vrijeme korištenja objekta (amortizacija).
3. Danom prestanka koncesije prestaje pravo Koncesionara na korištenje prirodnih bogatstava i dobara u općoj uporabi za obavljanje djelatnosti ili usluga.
4. Ukoliko Koncesor ne preuzme objekte, uređaje, postrojenja i druga sredstva koja su bila predmet koncesije Koncesionar je obvezan, o svom trošku, ukloniti iste i vratiti u nekretnine u stanje kakvo je bilo prije dodjele koncesije.

**XI. OSTVARIVANJE KONCESIJSKIH PRAVA I OBVEZA**

**Članak 47.**

***(Pravo posjedovanja i korištenja predmeta koncesije)***

Koncesionar ima pravo posjedovanja i korištenja sredstava i imovine koju mu Koncesor stavi na raspolaganje, sukladno ugovoru o koncesiji.

**Članak 48.**

***(Prijenos glasačkih prava/udjela)***

(1) Kapital Koncesionara u vlasništvu je osoba navedenih u dokumentaciji za nadmetanje.

(2) Koncesionar ne može prenijeti izravno ili neizravno više od petnaest posto (15%) glasačkih prava/udjela ukoliko se ne dobije prethodno odobrenje od Koncesora.

(3) Na prijenos glasačkih prava/udjela shodno se primjenjuju odredbe koje reguliraju prijenos koncesije.

(4) O planiranom prijenosu glasačkih prava/udjela Koncesionar je obvezan Koncesoru putem resornog ministarstva prethodno pisano najaviti i iskazati namjeru prijenosa glasačkih/udjela. Najava prijenosa se mora učiniti najkasnije petnaest (15) dana od dana poduzimanja bilo kakve radnje ili aktivnosti Koncesionara na prijenosu glasačkih prava/udjela.

(5) Svaki prijenos glasačkih prava/udjela iznad petnaest posto (15%) glasačkih prava/udjela učinjen bez prethodne suglasnosti Koncesora jest ništavan i isti proizvodi raskid Ugovora o koncesiji.

(6) Nedopušteno je dijeliti, cjepkati i/ili smanjivati glasačka prava/udjele u svrhu prijenosa glasačkih prava/udjela kako bi se višekratnim prijenosima izvršio prijenos glasačkih prava/udjela manji od petnaest posto (15%). Takav uzastopni prijenos (prijenos niza više manjih glasačkih prava/udjela – udjeli/glasačka prava manja od zakonski propisanog ograničenja) je nedopušten kada se u tri uzastopne kalendarske godine prenosi ili prenese ukupna količina glasačkih prava/udjela u visini dvadeset posto (20%).

(7) Koncesionar je dužan obavljati djelatnost koja je ugovorom o koncesiji utvrđena kao predmet koncesije i ne može je proširiti izvan obima utvrđenog ugovorom o koncesiji.

(8) Koncesionar priprema standardne ugovore o pružanju usluga kojima se uređuje poslovni odnos Koncesionara i korisnika usluga, a koje odobrava resorni ministar, uz prethodnu suglasnost Koncesora.

**Članak 49.**

***(Uvjeti korištenja predmeta koncesije)***

1. Koncesionar gradi, održava i koristi objekte i obavlja koncesijsku djelatnost, odnosno koristi dobra od općeg interesa sukladno propisima kojima se uređuje prostorno i urbanističko planiranje i korištenje dobara od općeg interesa, uvjeti i način obavljanja djelatnosti koja je predmet koncesije, kao i prema svim važećim propisima u oblasti zaštite životne sredine.
2. Na predmetu koncesije Koncesionar stječe pravo korištenja i upravljanja na način i pod uvjetima utvrđenim ovim Zakonom, Odlukom o pristupanju dodjeli koncesije i ugovorom o koncesiji,.

**Članak 50.**

***(Prijenos koncesije)***

1. Koncesionar može dobivenu koncesiju prenijeti na drugu pravnu osobu, na način i pod uvjetima predviđenim ugovorom o koncesiji.
2. O prijenosu koncesije zaključuje se poseban ugovor na koji prethodnu suglasnost daje Koncesor.
3. Prigodom razmatranja zahtjeva za suglasnost o prijenosu koncesije uzima se u obzir osobito:

- financijsko stanje predloženog novoga Koncesionara,

- stručnost i sposobnost novoga predloženog Koncesionara da pruža usluge i izvršava svoje obveze iz ugovora o koncesiji i

- utjecaj koji će dodijeljena koncesija imati na koncentraciju vlasništva u određenom sektoru djelatnosti.

(4) Novi Koncesionar preuzima prava i obveze prethodnog Koncesionara.

(5) Ugovor o prijenosu koncesije zaključen bez suglasnosti Koncesora ništavan je.

(6) U slučaju da Koncesionar nije ispunio obvezu prema međunarodnoj financijskoj instituciji čiji je član BiH, ugovor o koncesiji može se prenijeti na odnosnu instituciju bez suglasnosti Koncesora.

(7) U slučaju prestanka rada Koncesionara koncesija se može prenijeti na njegovog pravnog sljednika, uz uvjete koje odredi Koncesor. Ukoliko Koncesor ne dadne suglasnost i odredi uvjete koncesijski odnos prestaje.

**Članak 51.**

***(Uvećanje vrijednosti imovine)***

1. Uvećanje vrijednosti objekata, uređaja i postrojenja u svojini Županije, odnosno jedinice lokalne samouprave koji su u funkciji korištenja predmeta koncesije, odnosno kojima se pridonosi njegovoj namjenskoj uporabi, nastale pri vršenju koncesijske djelatnosti, svojina je Županije, odnosno jedinice lokalne samouprave, ako ugovorom o koncesiji nije drukčije određeno.

(2) Prestankom obavljanja koncesijske djelatnosti Koncesionar ima pravo na naknadu za učinjena poboljšanja, u smislu stavka 1. ovoga članka, samo ako je to utvrđeno ugovorom o koncesiji.

**Članak 52.**

***(Povijesno-kulturna baština)***

1. Nađene predmete u zemljištu koji predstavljaju povijesne, kulturne ili prirodne vrijednosti, Koncesionar je dužan bez naknade predati Koncesoru.
2. Ako bi dalje izvođenje radova moglo ugroziti cjelinu, odnosno vrijednost nađenog predmeta, Koncesionar je dužan obustaviti radove i o tome obavijestiti tijelo nadležno za poslove zaštite povijesnih, kulturnih i prirodnih vrijednosti.
3. Ugovorom se uređuju međusobna prava i obveze Koncesionara i Koncesora u slučaju iz stavka 2. ovog članka.

**Članak 53.**

***(Ograničenje opsega koncesije)***

1. Ukoliko tijekom trajanja koncesije nastanu promjene zbog kojih je u javnom interesu potrebito ograničiti opseg koncesije ili tražiti prilagođavanje s novonastalom situacijom, Koncesionar je dužan izvršiti radnje, odnosno mjere koje mu s tim u svezi naloži Koncesor.
2. U slučaju iz stavka 1. ovoga članka Koncesionar ima pravo na naknadu stvarne štete bez prava na naknadu štete zbog izgubljene dobiti.

**Članak 54.**

***(Primjena povoljnijeg prava)***

1. Koncesionar ima prava utvrđena zakonom i ugovorom o koncesiji.
2. Ako se poslije zaključenja ugovora o koncesiji izmijene propisi na temelju kojih je ugovor zaključen, na odnose utvrđene tim ugovorom primjenjuju se odredbe propisa koji su bili na snazi na dan zaključenja ugovora, odnosno izmijenjeni propisi ako je to za Koncesionara povoljnije.

**Članak 55.**

***(Eksproprijacija za potrebe koncesije)***

1. Ako se u svezi s davanjem koncesije mora izvršiti eksproprijacija, odnosno uređenje građevnog zemljišta, troškovi eksproprijacije, odnosno uređenja građevnog zemljišta, padaju na teret Koncesionara, s tim što se ugovorom o koncesiji utvrđuju način i rokovi plaćanja troškova.
2. U slučaju iz stavka 1. ovoga članka, utvrđivanje općeg interesa i eksproprijacija vrši se po Zakonu o eksproprijaciji.
3. Ako nadležno tijelo, primjenom propisa o eksproprijaciji, donese akt kojim se ograničava pravo korištenja izgrađenih objekata koji su predmet koncesije, Koncesionar ima pravo na naknadu koja ne može biti manja od tržišne.

**XII. KONCESIJSKA NAKNADA**

**Članak 56.**

***(Koncesijska naknada)***

Za dobivenu koncesiju plaća se naknada (u daljem tekstu: koncesijska naknada) sukladno Odluci o pristupanju dodjeli koncesije i ugovoru o koncesiji.

**Članak 57.**

***(Određivanje koncesijske naknade)***

Koncesijska se naknada određuje u zavisnosti od vrste, kvalitete, odnosno kategorije, količine, namjene i tržišne cijene prirodnog bogatstva ili dobra u općoj uporabi, odnosno u zavisnosti od vrste djelatnosti, tržišnih uvjeta poslovanja, roka trajanja koncesije, ugovorenog rizika i očekivane dobiti (profita).

**Članak 58.**

***(Raspodjela koncesijske naknade)***

1. Naknade za koncesiju utvrđene ugovorom predstavljaju prihod Županije i općina na čijem se području predmet koncesije nalazi, a sukladno propisima Vlade županije.
2. Raspodjela koncesijske naknade iz prethodnog stavka utvrđuje se u omjeru 50% u korist općine/grada, a 50% u korist županije.
3. Troškovi nastali u postupku pripreme i provođenja dodjeljivanja koncesije naknađuju se iz naknade za koncesiju.

**Članak 59.**

***(Izmjena naknade)***

Naknada za koncesiju ne može se smanjiti za vrijeme trajanja ugovora o koncesiji.

**XIII. POVLASTICE**

**Članak 60.**

***(Povlastice)***

(1) Porezne i druge olakšice i oslobađanje Koncesionara ostvaruje na način i pod uvjetima koji važe za ulaganje kapitala strane pravne osobe u domaću pravnu osobu, sukladno zakonu.

(2) Promjene propisa iz stavka 1. ovoga članka, neće se primjenjivati na Koncesionara ukoliko su za njega nepovoljnije u odnosu na olakšice, odnosno oslobađanja koja su važila na dan zaključenja ugovora o koncesiji.

**XIV. RJEŠAVANJE SPOROVA**

**Članak 61.**

***(Nadležnost suda)***

Za rješavanje sporova nastalih u slučaju postupanja suprotno odredbama ovoga zakona nadležan je Županijski sud u Livnu.

**XV. NADZOR**

**Članak 62.**

***(Nadzor)***

1. Nadzor nad provedbom ovoga zakona, propisa donesenih na temelju ovoga zakona i ugovora o koncesiji obavljaju Koncesor i resorno ministarstvo.
2. Tijela iz stavka 1. ovoga članka vrše nadzor i nad ugovorima o koncesijama čiji je predmet određen u članku 9. ovoga zakona, a koji su zaključeni prije stupanja na snagu ovoga zakona.

**Članak 63.**

***(Nadzor nad financijskim obvezama)***

1. Nadzor nad ispunjenjem financijskih prava i obveza iz ugovora o koncesiji sklopljenih sukladno ovome zakonu, te ugovora o koncesiji sklopljenih prije stupanja na snagu ovoga zakona, obavlja Ministarstvo financija.
2. Ministarstvo iz stavka 1. ovoga članka dužno je svakih šest mjeseci obavještavati Koncesora o financijskim efektima zaključenih ugovora o koncesijama.

**Članak 64.**

***(Prijenos ovlasti nadzora)***

Tijela iz članaka 62. i 63. ovoga zakona mogu u pisanom obliku ovlastiti i drugu osobu za obavljanje provjere rada Koncesionara.

**Članak 65.**

***(Opseg nadzora)***

(1) Nadzor nad radom Koncesionara podrazumijeva da osoba ovlaštena za nadzor može:

- stupiti u objekt ili imovinu Koncesionara u bilo koje primjereno vrijeme,

- proučiti i umnožiti knjige, zapisnike, izvješća, spise i druge dokumente koji se odnose na aktivnosti Koncesionara i

- zahtijevati dostavljanje bilo kojega podatka ili dokumenta koji je neophodan radi primjene ovoga zakona.

(2) Osoba kojoj su povjereni na čuvanje, u posjed ili kontrolu knjige, zapisnici, izvješća, spisi i drugi dokumenti omogućit će, na zahtjev ovlaštene osobe, pristup i provjeru istih.

(3) Ovlaštena je osoba dužna dokazati službeni identitet.

(4) Koncesionar ni bilo koja druga osoba ne smije ometati rad ovlaštene osobe, dati ili ovjeriti lažnu izjavu prigodom provođenja nadzora ili provjere.

(5) Nakon izvršenog nadzora nad radom Koncesionara, tijelo koje vrše nadzor, po potrebi, Koncesoru predlažu poduzimanje odgovarajućih mjera sukladno Zakonu o upravnom postupku i drugim odgovarajućim zakonima.

(6) Odluka Koncesora iz stavka 5. ovoga članka konačna je.

**XVI. KAZNENE ODREDBE**

**Članak 66.**

***(Kazne)***

1. Novčanom kaznom u iznosu od 10.000,00 do 100. 000,00 KM kaznit će se za gospodarski prijestup Koncesionar koji da lažne izjave radi osiguranja transfera udjela, dionica ili uvjerenja o dionicama, ili na temelju kojih Koncesor izda ovlaštenje za transfer.
2. Novčanom kaznom u iznosu od 1.000,00 do 20.000,00 KM kaznit će se za gospodarski prijestup odgovorna osoba Koncesionara za radnje iz stavka 1. ovoga članka.
3. Novčanom kaznom u iznosu od 1.000,00 do 10.000,00 KM kaznit će se za prekršaj osobe iz stavka 1. i 2. ovoga članka ako:

a) propuste ili odbiju popuniti ili vrate nepopunjene dokumente na način propisan ovim zakonom,

b) propuste ili odbiju odgovoriti na pitanja koja se postavljaju u dokumentima,

c) namjerno daju pogrješan odgovor na neko od pitanja,

d) propuste odgovoriti na pitanja kojima se mogla utvrditi činjenica za koju se upit vrši,

e) na zahtjev resornog ministarstva, Koncesora, njihovog ovlaštenog predstavnika ili druge osobe ovlaštene za vršenje provjere knjiga, dokumenata, računa, arhive ili zapisnika više Koncesionara, odbije predočiti tražene podatke,

f) propuste ili odbiju obaviti neku dužnost koja im se povjeri, a za koju nije utvrđena kazna,

g) propuste ili odbiju izvršiti zahtjev ili nalog koji izda resorno ministarstvo, odnosno Koncesor ili presudu nadležnog suda.

(4) U smislu stavka 3. ovoga članka radnja, propust ili pogrješka bilo koje odgovorne osobe, službenika, agenta ili druge osobe koja djeluje u ime ili je zaposlena kod nekog Koncesionara i djeluje u okviru svoga posla i uputa, u svakom se slučaju smatra činom, propustom ili pogreškom toga Koncesionara.

**XVII. PRIJELAZNE I ZAVRŠNE ODREDBE**

**Članak 67.**

***(Važenje ranijih ugovora)***

1. Svi ugovori o koncesiji zaključeni do dana stupanja na snagu ovog zakona ostaju na snazi, ukoliko nisu u suprotnosti sa ovim zakonom.
2. Ako je to za Koncesionara povoljnije ili ako ugovorne strane određena pitanja sporazumno ne urede, primjenjuju se odredbe ovoga zakona.

**Članak 68.**

***(Postupci u tijeku)***

Postupci dodjele koncesije započeti prije stupanja na snagu ovoga zakona okončat će se postupkom utvrđenim ovim zakonom.

**Članak 69.**

***(Javna poduzeća)***

1. Javno poduzeće, odnosno druga pravna osoba koje u obavljanju svoje djelatnosti koristi prirodno bogatstvo, dobro u općoj uporabi ili obavlja djelatnost od općeg interesa zaključuje ugovor o koncesiji bez provođenja postupka propisanog ovim zakonom, u roku od tri mjeseca od dana stupanja na snagu ovoga zakona, osim prirodnog bogatstva, dobra u općoj uporabi ili djelatnosti od općeg interesa koja su predmet restitucije.
2. Ugovor o koncesiji iz stavka 1. ovoga članka zaključuje se na period od 5 godina.

**Članak 70.**

***(Izuzetak od primjene)***

Javno poduzeće, odnosno druga pravna osoba koji u obavljanju svoje djelatnosti koriste prirodno bogatstvo, dobro u općoj uporabi ili obavljaju djelatnost od općeg interesa mogu zaključiti ugovor o koncesiji sukladno članku 38. ovoga zakona bez provođenja postupka propisanog ovim zakonom pod sljedećim uvjetima:

- da je po zakonu koji se primjenjivao do donošenja ovoga zakona proveden postupak dodjele koncesije i

- da po provedenom postupku dodjele koncesije iz alineje 1. ovoga članka nije donesena odluka o dodjeli koncesije.

**Članak 71.**

***(Primjena drugih propisa)***

Za pitanja koja nisu uređena ovim zakonom ili drugim propisom odgovarajuće se primjenjuju odredbe Zakona o upravnom postupku.

**Članak 72.**

***(Prestanak ranijih odredbi)***

Danom stupanja na snagu ovog zakona prestaju važiti odredbe Zakona o koncesijama ("Narodne novine Hercegbosanske županije", broj: 14/03 i 8/08 ), te odredbe [Uredbe o postupku za dodjelu koncesija](https://www.vladahbz.com/sadrzaj/dokumenti/ministarstvo-gospodarstva/uredba_o_postupku_za_dodjelu_koncesija.pdf) („Narodne novine HBŽ“ broj: 04/04) i [Uredbe o utvrđivanju koncesijske naknade](https://www.vladahbz.com/sadrzaj/dokumenti/ministarstvo-gospodarstva/pravilnik_o_katastru_istraznih_prostora_i_eksploatacijskih_polja.pdf) („Narodne novine HBŽ“ broj: 07/22).

**Članak 73.**

***(Podzakonski akti)***

(1) Koncesor će donijeti Uredbu o postupku za dodjelu koncesija i Uredbu o utvrđivanju koncesijske naknade kojima će regulirati:

-postupak podnošenja zahtjeva,

-postupak provedbe Javnog poziva, Nadmetanja po pozivu, odnosno Samoinicijativno podnesenog prijedloga za dodjelu koncesije od zainteresirane stranke, te prosudbe za najpovoljniju ponudu Koncesionara i drugim pitanjima vezanim za postupak odabira Koncesionara i za rad Povjerenstva,

-postupak dodjele koncesije,

-postupak određivanja koncesijske naknade,

- pitanja vezana za troškove nastale u koncesijskom postupku, te po potrebi o:

- koncentraciji vlasništva i mjerama čiji je cilj omogućavanje rasta konkurencije u određenom sektoru, ako ovo pitanje nije regulirano drugim propisima,

- načinu rješavanja sporova,

- utvrđivanju naknada.

(2) Provedbeni propisi predviđeni ovim zakonom trebaju se donijeti u roku od tri mjeseca od stupanja na snagu ovoga zakona.

(3) Akti iz stavka (1) ovoga članka, objavit će se u "Narodnim novinama HBŽ".

**Članak 74.**

***(Stupanje na snagu)***

Ovaj zakon stupa na snagu osmog dana od dana objave u "Narodnim novinama Hercegbosanske županije".

**O B R A Z L O Ž E NJ E**

1. **USTAVNI TEMELJ**

Ustavni temelj za donošenje Zakona o koncesijama je složen i proizlazi iz podjele nadležnosti između države Bosne i Hercegovine i entiteta (Federacija BiH i Republika Srpska), te županija u Federaciji BiH.

Evo ključnih aspekata ustavnog utemeljenja:

 \* Ustav Bosne i Hercegovine:

   \* Iako ne precizira direktno pojam "koncesije", Ustav BiH uspostavlja podjelu nadležnosti između institucija BiH i entiteta (članak III).

   \* Pitanje koncesija često je povezano sa raspolaganjem državnom imovinom i prirodnim resursima, što je kompleksno pitanje u BiH s obzirom na to da status državne imovine nije u potpunosti riješen na državnom nivou. Ustavni sud BiH je u svojim odlukama naglašavao da je zakonodavna nadležnost u reguliranju koncesija podijeljena između Bosne i Hercegovine i entiteta.

 \* Ustavi entiteta (Federacije BiH i Republike Srpske):

 \* Ustav Federacije BiH: Ustavni temelj za donošenje zakona o koncesijama u Federaciji BiH sadržan je u odredbama koje se tiču ekonomske politike, planiranja i obnove (isključiva nadležnost Federacije), te korištenja prirodnih bogatstava (zajednička nadležnost federalnih i županijskih vlasti). Federalna vlast ima pravo utvrđivati i donositi zakone iz te oblasti. Također, županije imaju svoje isključive i zajedničke nadležnosti u kojima mogu regulirati pitanja koncesija.

 Zaključak:

Ustavni temelj za donošenje zakona o koncesijama u BiH proizlazi iz decentralizirane strukture države, gdje se nadležnosti dijele između državnog, entitetskog i, u slučaju Federacije BiH, županijskog nivoa. Zbog toga su na snazi različiti zakoni o koncesijama koji reguliraju ovo područje u skladu sa ustavnim nadležnostima pojedinih nivoa vlasti. To često dovodi do kompleksnosti i potrebe za usklađivanjem pravnih okvira.

Ovaj Zakon o koncesijama Hercegbosanske županije predložen je s ciljem uspostave jasnog i transparentnog pravnog okvira za dodjelu koncesija na području ove županije. Koncesijama se omogućuju privatnom sektoru korištenje javnih dobara ili obavljanje javnih usluga, dok javni sektor zadržava kontrolu i ostvaruje naknadu.

1. **RAZLOZI DONOŠENJA**

* Presudom Ustavnog suda broj U 12/07, po tužbi Općine Bosansko Grahovo utvrđena je povreda prava općina na lokalnu samoupravu i naloženo je Skupštini Hercegbosanske županije usuglašavanje osporenih odredbi Zakona sa Europskom poveljom o lokalnoj samoupravi i Zakonom o principima lokalne samouprave F BiH. Ministarstvo gospodarstva zaduženo je za pripremu dopuna osporenog zakona u skladu s presudom Ustavnog suda. Sve aktivnosti na provedbi presude pokrenute su početkom 2008. godine i već u mjesecu ožujku pripremljeni tekst dopuna zakona upućen je na mišljenja nadležnim tijelima u skladu s propisanom procedurom. Usporedo sa pribavljanjem mišljenja i analizi istih održane su i javne rasprave po općinama i konačni tekst upućen je Skupštini na usvajanje. Usvajanjem Dopuna Zakona o koncesijama i njihovom objavom u Narodnim novinama HBŽ broj 8/08, pretpostavljalo se da je presuda Ustavnog suda provedena. Problem je, uvjetno rečeno, nastao kada je Ustavni sud u presudi U-12/24, od 18.2.2025. godine odbio zahtjev Načelnika Općine Bosansko Grahovo za zaštitu prava na lokalnu samoupravu obrazlažući svoj stav činjenicom da je provedba presude U-12/07 izvršena van roka te predmetni Zakon po stavu Ustavnog suda više nije na snazi počev od sredine 2008. godine. Do ovih saznanja tijela Hercegbosanske županije su došla tek po dostavi presude U-12/24, od 18.2.2025. godine. Cijelo ovo vrijeme u proteklih gotovo 18 godina nije bilo nikakve reakcije Ustavnog suda po ovom pitanju. Izostanak reakcije Ustavnog suda po pitanju povratnih informacija o provedbi presude U-12/07, a u svjetlu donošenja dopuna Zakona o koncesijama (Narodne novine 8/08) smatrano je da je presuda provedena tako da su svi ranije započeti postupci dodjele koncesija su nastavljeni, a na temelju ova dva propisa provođena je procedura sve do 20. svibnja 2025. godine, odnosno do donošenja Zaključka Vlade HBŽ o obustavi svih aktivnosti do stupanja na snagu novoga Zakona o koncesijama. **Stoga je donošenje ovoga Zakona od iznimne važnosti i potrebno je isti žurno usvojiti.**
* **Usklađivanje s federalnim zakonodavstvom:** Zakon o koncesijama HBŽ usklađen je s Okvirnim zakonom o koncesijama Bosne i Hercegovine i Zakonom o koncesijama Federacije Bosne i Hercegovine. Ovo usklađivanje osigurava jedinstven pravni okvir na svim razinama vlasti, čime se povećava pravna sigurnost za potencijalne investitore.
* **Poticaj gospodarskom razvoju:** Koncesije su prepoznate kao važan instrument za privlačenje domaćih i stranih investicija. Zakon stvara povoljnije okruženje za ulaganje u različite sektore, kao što su energetika, turizam, promet, vodoprivreda i rudarstvo, što doprinosi otvaranju novih radnih mjesta i ukupnom gospodarskom rastu županije.
* **Transparentnost i sprječavanje korupcije:** Jedan od ključnih ciljeva zakona je osigurati transparentan i pošten proces dodjele koncesija. Kroz jasno definirane procedure, javne pozive, kriterije ocjenjivanja ponuda i mehanizme nadzora, smanjuje se mogućnost zlouporabe i korupcije u procesu dodjele koncesija.
* **Optimalno iskorištavanje prirodnih resursa:** Hercegbosanska županija raspolaže značajnim prirodnim resursima. Zakon o koncesijama omogućava njihovo održivo i optimalno korištenje kroz definirane uvjete i obveze Koncesionara, uz istovremeno poštivanje ekoloških standarda.
* **Povećanje prihoda proračuna:** Koncesijske naknade predstavljaju značajan izvor prihoda za proračun Hercegbosanske županije. Zakon definira načine obračuna i naplate tih naknada, čime se osigurava stabilan priljev sredstava koja se mogu koristiti za financiranje javnih usluga i projekata.
* **Pravna sigurnost za investitore:** Donošenjem ovog zakona, investitori dobivaju jasan i stabilan pravni okvir za svoje poslovanje. Precizno definirana prava i obveze Koncesionara, kao i mehanizmi rješavanja sporova, smanjuju rizike i potiču dugoročna ulaganja.

**Ključne odredbe zakona:**

Zakon o koncesijama HBŽ detaljno uređuje sljedeća područja:

* **Predmet koncesije:** Jasno se definiraju dobra i usluge koji mogu biti predmet koncesije (npr. vode, mineralne sirovine, šume, prometna infrastruktura, turistički objekti).
* **Postupak dodjele koncesije:** Detaljno su opisani koraci postupka dodjele koncesije, uključujući pokretanje postupka, izradu studije opravdanosti, javni poziv, prikupljanje ponuda, ocjenjivanje i odabir najpovoljnije ponude, te donošenje odluke o dodjeli koncesije.
* **Ugovor o koncesiji:** Zakon propisuje obvezne elemente ugovora o koncesiji, uključujući prava i obveze Koncesionara i davatelja koncesije, trajanje koncesije, visinu i način plaćanja koncesijske naknade, uvjete raskida ugovora i mehanizme rješavanja sporova.
* **Tijela nadležna za koncesije:** Definiraju se uloge i odgovornosti različitih tijela u procesu dodjele i praćenja koncesija, uključujući Skupštinu i Vladu Hercegbosanske županije.
* **Nadzor nad izvršavanjem koncesije:** Zakon propisuje mehanizme nadzora nad izvršavanjem ugovora o koncesiji kako bi se osiguralo poštivanje preuzetih obveza od strane Koncesionara.
* **Rješavanje sporova:** Predviđeni su mehanizmi za rješavanje sporova koji mogu nastati u vezi s koncesijama, uključujući sporazumno rješavanje, arbitražu ili sudski postupak.

**U konačnici, Zakon o koncesijama Hercegbosanske županije predstavlja važan korak ka uspostavi modernog i efikasnog sustava upravljanja javnim dobrima i uslugama, s naglaskom na gospodarski razvoj, transparentnost i zaštitu javnog interesa.**

**U cilju transparentnog i kvalitetnog teksta zakona pripremljeni nacrt dostavit će se na mišljenja svim relevantnim sudionicima lokalne i županijske razine odlučivanja.**

1. **OBRAZLOŽENJE POGLAVLJA I POJEDINIH ODREDBI PREDLOŽENOG ZAKONA**

**Tekst Zakona strukturiran je u XVII poglavlja, unutar kojih su člancima razrađene pojedinačne odredbe relevantne za provedbu zakona, kako slijedi:**

**I. OPĆE ODREDBE**

Sadrže strukturirane članke koji propisuju predmet koncesije, te uređuju način i uvjeti pod kojima se domaćim i stranim pravnim osobama mogu dodjeljivati koncesije, utvrđuje se cilj i svrha zakona, uređuju pojmovi koji se koriste u ovome zakonu, uvjeti koje je potrebno osigurati pri dodjeli koncesije, kao i načela koja se primjenjuju na sve subjekte postupka dodjele koncesije.

U ovom poglavlju određuju se prirodna bogatstva i dobra u općoj uporabi, kao i objekti, uređaji i postrojenja koje koriste javna poduzeća čiji je osnivač Županija, odnosno jedinica lokalne samouprave, koja se mogu dati u koncesiju. Definiraju se pravne osobe kojima se može dodijeliti koncesija i utvrđuje rok na koji se koncesije dodjeljuju.

**II. PREDMET KONCESIJE**

Poglavlje II određuje predmeti koncesije

**III. NADLEŽNOST ZA DODJELU KONCESIJE**

Ovo poglavlje propisuje nadležnosti Vlade i resornog ministarstva, regulira međusobnu suradnju i obvezu podnošenja izvješća

**IV. PRIJEDLOG PREDMETA ZA PRISTUPANJE DODJELI KONCESIJA**

Poglavljem IV prijedlog predmeta za pristupanje dodjeli koncesije regulira sadržaj i način podnošenja prijedloga.

**V. ODLUKA O PRISTUPANJU DODJELE KONCESIJE**

Poglavlje V regulira pitanja donošenja odluke o pristupanju dodjele koncesije, utemeljenje za istu, te propisuje sadržaj odluke i obvezu objave u Narodnim novinama HBŽ.

**VI. NAČINI DAVANJA KONCESIJE**

Poglavlje VI. regulira odabir postupka za dodjelu koncesije, o čemu odlučuje Koncesor. te svaki propisani postupka pojedinačno detaljnije razrađuje kroz proceduru, obveze sudionika, pripremu poziva i odgovarajuće dokumentacije, te određuje rokove unutar kojih se radnje u postupku imaju provesti.

**VII. POVJERENSTVO ZA DODJELU KONCESIJE**

Poglavlje VII. regulira osnivanje, broj članova i obveze Povjerenstva za koncesije, daje ovlaštenja istima za pregled ponuda, angažiranje vanjskih suradnika u svrhu pružanja stručne pomoći kada je to neophodno.

Nakon obavljenog posla utvrđuje se obveza Povjerenstva na podnošenje izvješće s prijedlogom obrazložene odluke o izboru Koncesionara.

**VIII. ODLUKA O ODREĐIVANJU KONCESIONARA**

Poglavlje VIII. propisuje način donošenja odluke o određivanju Koncesionara, sadržaj odluke o dodjeli koncesije i obveznu objave u Narodnim novinama HBŽ. Ovim poglavljem također, propisuje se obvezno obavještenje sudionika, te uvjeti i način povrata pologa neuspješnim sudionicima.

**IX. PREISPITIVANJE ODLUKA O DODJELI KONCESIJE**

Poglavlje IX. regulira pravo pod kojim nezadovoljni sudionik javnog, odnosno pozivnog natječaja može, podnijeti zahtjev za preispitivanjem odluke ili pokrenuti upravni spor pred nadležnim sudom.

**X. UGOVOR O KONCESIJI**

Poglavlje X. regulira ovlaštenje za zaključenje Ugovora o koncesiji s Koncesionarom. Ovim poglavljem propisuje se forma zaključenja u pisanom obliku, kao i sadržaj ugovora o koncesiji.

Regulira situaciju dodjele koncesije većem broju osoba ili nadležnom tijelu jedinice lokalne samouprave.

Poglavlje X donosi odredbe o ništavosti ugovora o koncesiji, utvrđuje obvezu i rok dostave ugovora relevantnim subjektima (Ministarstvo financija, jedinica lokalne samouprave na čijem se području se nalazi predmet koncesije i nadležnom sudu radi upisa koncesije u zemljišne knjige.)

Poglavljem X određuje se mjerodavno tijelo za uspostavu i vođenje Registra svih zaključenih ugovora o koncesiji, regulira raskid i prestanak ugovora o koncesiji, preuzimanje i predaju predmeta koncesije i pohranu odluke kod nadležnog suda gdje je Koncesionar registriran sukladno zakonima F BiH.

**XI. OSTVARIVANJE KONCESIJSKIH PRAVA I OBVEZA**

Poglavlje XI. regulira pravo posjedovanja i korištenja predmeta koncesije, prijenos glasačkih prava/udjela**,** prijenos koncesije u cijelosti, uvećanje vrijednosti imovine, postupak u slučaju pronalaska kulturno-povijesne baštine, ograničenja opsega koncesije, primjene povoljnijeg prava i postupka izvlaštenja.

**XII. KONCESIJSKA NAKNADA**

Poglavlje XII. regulira postupak i elemente za utvrđivanje visine koncesijske naknadu, raspodjelu prihoda od koncesijske naknade i ograničenja u pogledu izmjene naknade.

**XIII. POVLASTICE**

Poglavlje XIII. regulira pravo na porezne i druge olakšice i oslobađanje Koncesionara na način i pod uvjetima koji važe za ulaganje kapitala strane pravne osobe u domaću pravnu osobu, sukladno zakonu.

**XIV. RJEŠAVANJE SPOROVA**

Poglavlje XIV. regulira nadležnost suda za rješavanje sporova nastalih u slučaju postupanja suprotno odredbama ovoga zakona.

**XV. NADZOR**

Poglavlje XV. regulira pitanja nadzora nad provedbom ovoga zakona i propisa donesenih na temelju ovoga zakona i ugovora o koncesiji koja obavljaju Koncesor i resorno ministarstvo, dok nadzor nad ispunjenjem financijskih prava i obveza iz ugovora o koncesiji sklopljenih sukladno ovome zakonu, te ugovora o koncesiji sklopljenih prije stupanja na snagu ovoga zakona, obavlja Ministarstvo financija.

U situacijama za koje ovlašteno tijelo koje obavlja nadzor procjeni da druge pravne osobe mogu bolje i kvalitetnije obaviti nadzor, iste mogu, temeljem odredbi ovoga poglavlja izvršiti i prijenos ovlasti nadzora u pisanom obliku i ovlastiti tu drugu osobu da obavlja provjeru rada Koncesionara.

Ovim poglavljem također je propisan opseg nadzora nad radom Koncesionara koji je neophodan radi primjene ovoga zakona.

**XVI. KAZNENE ODREDBE**

Poglavlje XVI. propisuje kazne za pravne, fizičke i druge odgovorne osobe u slučaju kršenja odredbi ovoga zakona, a iste su usklađene sa zakonom o prekršajima F BiH.

**XVII. PRIJELAZNE I ZAVRŠNE ODREDBE**

Poglavljem XVII. nastojalo se obuhvatiti postojeće ugovore o koncesijama i već započete postupke dodjele koncesije, propisati uvjete za javna poduzeća, odnosno druge pravne osobe koje u obavljanju svoje djelatnosti koriste prirodne bogatstva, dobra u općoj uporabi ili obavljaju djelatnost od općeg interesa.

Prijelaznim i završnim odredbama utvrđuje se izuzetak od primjene pojedinih odredbi zakona i propisuje primjena drugih propisa, te utvrđuje prestanak važenja ranijih propisa i obveza donošenja novih, te stupanje na snagu predloženog zakona.